ગુરૂવારે સવારે શીખલ સીમમાંકેરીના બગીચામાં કેરી વિણતી અસ્મિતા સુખાભાઈ ડાભી (ઉ.વ 12) પર દીપડાએ અચાનક હુમલો કરતા અસ્મિતાએ ચીસો પાડી અવાજ સાંભળીને તેમના પિતાએ દિપડાને પડકારતા દિપડો બાળકીને મૂકીને ભાગી છૂટ્યો હતો. ત્યારબાદ દિપડો ત્રાટક્યાની ઈજાગ્રસ્ત બાળકીના પરિવારજનો વન વિભાગ જાણ કરતા આરએફઓ પરિમલ પટેલ સહિતનો સ્ટાફ ઘટના સ્થળે દોડી ગયો હતો. બીજી બાજુ દિપડાએ કરેલા હુમલામાં અસ્મીતાને ગળા અને કમરના ભાગે ગંભીર ઈજા થઈ હોવાથી તેને વધુ સારવાર અર્થે ઉનાની હોસ્પિટલમાં ખસેડવામાં આવી છે. ખાંભાના કોઠારીયા રાઉન્ડ હેઠળ આવેલા શીખલ ગામની સીમમાં દીપડાએ હુમલો કર્યાના બનાની જાણ વાયુવેગે ફેલાઈ જતાં આસપાસના વિસ્તારમાં ભયનું મોજુ ફેલાઈ જવા પામ્યું છે.